PM MODI LIVE UPDATES: पीएम मोदी का संबोधन, 'देश ने 100 करोड़ वैक्सीन डोज़ का असाधारण लक्ष्य प्राप्त किया'
कल भारत ने कोरोना के खिलाफ जंग में एक बड़ी उपलब्धि हासिल करते हुए 100 करोड़ वैक्सीन डोज के आंकड़े को पार कर लिया है। लेकिन कोरोना के खिलाफ जंग अभी खत्म नहीं हुई है। कोरोना की तीसरी लहर का खतरा अभी बरकरार है।
नई दिल्ली: प्रधानमंत्री नरेंद्र मोदी ने देश के नाम अपने संबोधन की शुरुआत करते हुए कहा कि कल 21 अक्टूबर को भारत ने 1 बिलियन, 100 करोड़ वैक्सीन डोज़ का कठिन लेकिन असाधारण लक्ष्य प्राप्त किया है। इस उपलब्धि के पीछे 130 करोड़ देशवासियों की कर्तव्यशक्ति लगी है, इसलिए ये सफलता भारत की सफलता है, हर देशवासी की सफलता है। पीएमओ की तरफ से आज अचानक सुबह ट्वीट करके प्रधानमंत्री के इस संबोधन की जानकारी दी गई है। ऐसे में लोगों के अंदर इस बात को लेकर उत्सुकता थी कि आखिर पीएम मोदी के संबोधन का विषय क्या हो सकता है? हालांकि आधिकारिक तौर पर इस बारे में कोई घोषणा नहीं की गई है लेकिन यह अनुमान लगाया जा रहा था कि कल 100 करोड़ वैक्सीनेशन की उपलब्धि हासिल करने के बाद पीएम मोदी त्योहारी सीजन पर लोगों को कोरोना से एहतियात बरतने का सुरक्षा मंत्र दे सकते हैं। पीएम मोदी के इस संबोधन से जुड़ी हर खबर के लिए बने रहिए हमारे साथ।